ภาวะตลาดน้ำมัน: น้ำมัน WTI ปิดบวก 13 เซนต์ ตัวเลขจ้างงานสหรั...
ภาวะตลาดน้ำมัน: น้ำมัน WTI ปิดบวก 13 เซนต์ ตัวเลขจ้างงานสหรัฐแกร่ง,รัสเซียลดการผลิตหนุนราคา
ข่าวเศรษฐกิจ สำนักข่าวอินโฟเควสท์ (IQ) -- เสาร์ที่ 4 พฤษภาคม 2562 06:24:49 น.
สัญญาน้ำมันดิบเวสต์เท็กซัส (WTI) ตลาดนิวยอร์กปิดเพิ่มขึ้นเมื่อคืนนี้ (3 พ.ค.) โดยได้แรงหนุนจากการเปิดเผยตัวเลขการจ้างงานนอกภาคเกษตรเดือนเม.ย.ของสหรัฐที่แข็งแกร่งเกินคาด และรัสเซียได้ปรับลดการผลิตน้ำมันลงตามที่ได้ทำข้อตกลงไว้กับกลุ่มโอเปกและประเทศผู้ผลิตอื่นๆ
ตลาดน้ำมันดีดตัวขึ้น โดยได้แรงหนุนจากการที่กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 263,000 ตำแหน่งในเดือนเม.ย. โดยสูงกว่าที่นักวิเคราะห์คาดการณ์ที่ระดับ 185,000 ตำแหน่ง และสูงกว่าระดับ 189,000 ตำแหน่งในเดือนมี.ค.
ส่วนอัตราการว่างงานลดลงสู่ระดับ 3.6% ซึ่งเป็นระดับต่ำสุดนับตั้งแต่เดือนธ.ค.2512 ขณะที่นักวิเคราะห์คาดการณ์ก่อนหน้านี้ว่า อัตราการว่างงานจะทรงตัวที่ระดับ 3.8%
นอกจากนี้ ตลาดยังได้แรงหนุน หลังจากนายอเล็กซานเดอร์ โนวัค รัฐมนตรีพลังงานของรัสเซียระบุว่า ณ สิ้นเดือนเม.ย. รัสเซียได้บรรลุเป้าหมายในการปรับลดการผลิตน้ำมันลงแล้วตามที่ตกลงไว้กับกลุ่มโอเปกในเดือนธ.ค.ที่ผ่านมา
ทั้งนี้ โอเปกและผู้ผลิตนอกโอเปกได้ตกลงกันเพื่อลดการผลิตน้ำมันดิบลงรวม 1.2 ล้านบาร์เรล/วัน โดยเริ่มตั้งแต่เดือนม.ค. 2562 เป็นเวลา 6 เดือน
นายโนวัคกล่าวว่า ณ สิ้นเดือนเม.ย. รัสเซียได้ลดการผลิตน้ำมันลง 229,000 บาร์เรล/วันซึ่งไม่รวมการผลิตภายใต้ข้อตกลง Production Sharing Agreements (PSA) และ ลดการผลิตลง 223,000 บาร์เรลต่อวันซึ่งรวมการผลิตภายใต้ข้อตกลง PSA
สหรัฐ นิวยอร์ก น้ำมันดิบ ภาวะตลาดน้ำมัน รัสเซีย ประเทศ เกษตร สัญญา ดอลลาร์ ตัวเลข